Da mails, patriotissem ed inline skates

Dad Anita Simeon

La scena da sport s'orientescha atgnamain enavant. Adina megliers resultats, adina meglras cumbinaziuns etc. Guardar pli enavos ch’il davos gieu per analisas n'è betg usità. Il museum da sport a Basilea exista tuttina gia dapi var 50 onns.

Igl era bain in mail che Tell ha tutgà sin iI chau da ses figl Walter? El aveva bain trenà, auter n’è il culp precis betg da declerar. Probabel fascheva el part dad ina da las numerusas uniuns da tir da quest temp. In mail fa er part d'in auter sport fitg popular da lez temp, numnadamain dal uschenumnà "Apfelhauen" nun ch'ils chavaliers han d'avair la controlla da lur spada e da lur chaval per tutgar il mail che penda en intervals regulars agl ur da la pista da cursa. Insumma giogan las armas adina in'impurtanta rolla en l'istorgia dal sport. Betg per nagut è il departament da sport e da militar suttamess al medem cusseglier federal.	

Il sport ha adina gì ina vart fitg politica - quai ves’ins er anc oz: Er sch'ina noziun è anc uschè spartida, cura ch'i va per defender l'onur da lur naziun ad ina WM u ad ina olimpiada alura èn ins puspè or da la medema pasta. Er las uniuns da gimnastica e las festas che tutgan vitiers han ina vart fitg patriotica. Las festas federalas da gimnastica èn adina er in manifest naziunal, pertge ellas mussan ch'in lucernais sco ina tessinaisa ed in turitgais pon far en medem temp ils medems moviments ed uschia contribuir ad in'ovra d'art cumpletta.

Ils placats d'annunzia han adina er reflectà il spiert naziunal contemporan, ma er l'art da reclama dal temp. Fatg reclama vegn er per autras chaussas. Uschia per exempel per l'emprim runal svizzer a Tavau. Ils placats mussan adina colurs fitg intensivas, pertge il davos stat sport betg mo per il trenament dal corp, mabain er per gieu, divertiment e temp liber.

Las invenziuns sin il champ sportiv n'èn er betg raras - oz so tracti però savens mo da reinvenziuns. L’inline skate è per exempel mo in pled da marketing modern per in princip ch'è gia stà lantschà ils onns setanta dal tschientaner passà. Er il hometrainer n'è betg in invenziun da noss dis. E sch’i vess forsa proximamain da vegnir en moda da far cursa lunga sin l'aua, alura è quai er gia vegnì prevesì a l'entschatta da quest tschientaner...

Schweizer Sportmuseum, Sport aus drei Jahrtausenden Maximilian Triet (Hg.), Friedrich Reinhordt Verlog Basel, 1998; Il museum da sport a Basilea sa chatta a la Missionsstrasse 28.